b'\n_START_ARTICLE_\nJoost van den Vondel\n_START_PARAGRAPH_\nJoost van den Vondel (f\xc3\xb8dt 17. november 1587 i K\xc3\xb6ln, d\xc3\xb8d 5. februar 1679 i Amsterdam) var en nederlandsk lyriker og dramatiker. Han ble f\xc3\xb8dt i K\xc3\xb6ln som s\xc3\xb8nn av mennonitiske foreldre som var flyktet fra Antwerpen p\xc3\xa5 grunn av religiomsforf\xc3\xb8lgelse; i 1596 bosatte familien seg i Amsterdam._NEWLINE_I 1640 ga han ut Gebroeders; den f\xc3\xb8rste tragedien etter gresk m\xc3\xb8nster og en milep\xc3\xa6l i europeisk dramatisk diktning. Lucifer fra 1654 regnes imidlertid som hans hovedverk, den har blitt oversatt til flere spr\xc3\xa5k og inspirerte for eksempel John Milton til Det tapte paradis._NEWLINE_I tillegg til \xc3\xa5 v\xc3\xa6re forfatter var han ogs\xc3\xa5 en ledende forkjemper for religi\xc3\xb8s frihet i Nederlandene og konverterte til katolisismen i 1641. Det hadde v\xc3\xa6rt forbud mot \xc3\xa5 praktisere annet en kalvinistisk protestantisme siden 1619, men Amsterdams bystyre holdt h\xc3\xa5nden over ham._NEWLINE_Vondel var p\xc3\xa5 bes\xc3\xb8k i K\xc3\xb8benhavn to ganger og skrev flere dikt om personer han hadde m\xc3\xb8tt ved det danske hoff. Han har ogs\xc3\xa5 skrevet et dikt om slaget p\xc3\xa5 Bergens v\xc3\xa5g, den norske gjendiktningen er ved H.H. Holm.'